«De må huske at jeg er bare et menneske»
Tenåringen Sindre Lauvdal Larsen ble hånet av mann i 50-årene og kalt «forbanna drittdommer». Akkurat det er ikke uvanlig, viser en ny rapport. «Jeg ble litt paff.» Det sier fotballdommer Sindre Lauvdal Larsen om episoden som rystet fotballmiljøet i Grenland i fjor. Klokken hadde passert opprinnelig overtid i en kamp i lavere divisjoner. Larsen blåste ikke, fordi det hadde skjedd stopp i spillet. Så utlignet et av lagene. Da kokte det over for laget som hadde ledet. Flere voksne menn stormet mot den da 16 år gamle dommeren. En lagleder i 50-årene var ekstra aggressiv og hissig. Han skjelte ut Larsen lenge og kalte ham «jævla idiot» og «forbanna drittdommer». Episoden, som ble grundig dekket av lokalavisen Telemarksavisa og Varden, er en del av et omfattende problem. Norske fotballdommere trues, skjelles ut og hetses. «Jeg får høre det hver kamp», forteller Larsen (nå 17 år). Men dommere er langt fra alene om å rapportere vonde episoder i norsk fotball. En ny rapport om uønskede hendelser viser en kraftig økning. Norges Fotballforbund innrømmer at de er bekymret. Les mannen i 50-årenes svar nederst i artikkelen. Bekymret Fotballen er en institusjon i det norske samfunnet. Det spilles over 300.000 kamper i året fordelt på alle tenkelige nivåer. Mange koser seg, kjenner på samhold og får minner for livet. Men alt er ikke rosenrødt. Fotballen er også en arena for hets, trakassering, vold og trusler. Det er dette Norges Fotballforbund kartlegger i en ny rapport. Den viser en økning på 48 prosent i uønskede hendelser fra 2022 til 2023. – Det er absolutt bekymringsfullt. Vi må jobbe med det, sier seksjonsleder for klubb og aktivitet i Norges Fotballforbund (NFF), Henrik Lunde. Bakgrunnen for tallene er sammensatt. Én teori er at økt oppmerksomhet om problemene gjør at flere rapporterer hendelser. Kategorien med størst økning er «annet», der ting som klaging på dommere også er inkludert. Dessuten var det litt flere kamper (4 prosents økning) i 2023 enn i 2022. – At de fleste har det fint, hjelper ikke dem som blir slått, spyttet på eller utsatt for rasisme. Det er ikke noe nytt fenomen, men det betyr ikke at vi skal akseptere det, sier Rasmus Semmerud, fagansvarlig for fair play og inkludering i NFF. – Helt uakseptabelt Sindre Lauvdal Larsen hadde bare dømt en håndfull seniorkamper da han ble skjelt ut på det groveste. Han valgte å rapportere hendelsen til fotballkretsen. – Du får sikkert mange beskjeder som fotballdommer. Hvor går grensen for hva som er greit? – Det kommer litt an på. Vi kan ha en vanlig samtale, men når de begynner med krenkende ord, da har det gått litt for langt, sier Larsen. Selv har han bare blitt skjelt ut så grovt den ene gangen. Men én av fem fotballdommere i Norge sier de har opplevd trusler, hets, mobbing eller trakassering. Også 2022-rapporten viste slike tall. – Det er helt uakseptabelt. Det er en kjempeutfordring vi må løse, sier Semmerud i NFF og legger til: – Dommere er vanlige mennesker som deg og meg. Det er folk med følelser. At så mange dommere utsettes for hets, er en utfordring som potensielt kan føre til at vi mister dommere. Da kan vi få problemer med å ivareta aktiviteten. Tiltak De aller mest alvorlige sakene blir sendt videre fra fotballkretsen til doms- og sanksjonsutvalget i NFF. Slike saker har hatt en betydelig nedgang de siste årene, ifølge rapporten. Men NFF ønsker å rette oppmerksomheten mot uønskede hendelser og tror det også kan bidra til å bekjempe det. – Det er også viktig for oss å få oversikt over hva som skjer. Det har en egenverdi. Da kan vi gjøre mer målrettede tiltak, sier Lunde. NFFs arbeid foregår på to hovedområder: 1) Forebygging. For eksempel har de innført obligatorisk kampvert i alle kamper i tillegg til at de gjennomfører mange fair play-kurs. 2) Reaksjoner. Sanksjoner mot personer som bryter reglene. – Jeg er bare et menneske Episoden i fjor har ikke stoppet Sindre Lauvdal Larsen. Ambisjonen hans er å nå toppen. I fjor ble han kåret til fotballkretsens mest fremgangsrike dommer. Han tjener noen hundrelapper pr. kamp. Men det beste er mestringsfølelsen.  Dessuten er han jo veldig glad i fotball, selv om han får en del kjeft. – Når folk blir sinte og vil si fra, hva bør de huske på? – De må huske at jeg er bare et menneske. Jeg er der bare for å ha det gøy, jeg også. Aftenposten har videreformidlet Larsens versjon til mannen i 50-årene som skjelte ham ut. Mannen forteller at han har lagt seg flat og bedt om unnskyldning. Utover det viser han til klubbens uttalelser i saken. Klubben understreket i en uttalelse at de har nulltoleranse for upassende oppførsel.
Fotballdommer Sindre Lauvdal Larsen ble skjelt ut og kalt «jævla idiot» av en lagleder i 50-årene. Vold og hets i norsk fotball har økt, ifølge en ny rapport.  Norges Fotballforbund er bekymret. En av fem fotballdommere har opplevd hets, trusler, mobbing eller trakassering.